Diari Oficial de la Generalitat Valenciana


Sumari del DOGV 9289, del 02-03-2022 (2022/1621)

RESOLUCIÓ de 23 de febrer de 2022, del president de la Generalitat, sobre delegació de competències en la Conselleria d'Hisenda i Model Econòmic per a l'adquisició de l'arxiu del Palau del Marqués de Rafal, d'Orihuela.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9289

Data del DOGV
:   02-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1621


Data del document
:   23-02-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 23 de febrer de 2022, del president de la Generalitat, sobre delegació de competències en la Conselleria d'Hisenda i Model Econòmic per a l'adquisició de l'arxiu del Palau del Marqués de Rafal, d'Orihuela. [2022/1621]  
El Palau del Marqués de Rafal és un edifici de valor singular en el marc del ric patrimoni històric de la ciutat d'Orihuela. Està situat en la zona monumental del centre històric de la ciutat, enfront del Palau del Comte de Pinohermoso, declarat Bé d'Interés Cultural, i és un element susceptible de ser inclòs en l'inventari del Patrimoni Cultural Valencià. Originari del segle XVIII i reformat a principis del XX, a la significació arquitectònica de l'immoble s'uneix l'interés cultural del seu contingut, en particular l'important arxiu històric que forma part de la seua biblioteca, que inclou registres notarials i altres documents de summa importància per a la investigació històrica de la comarca del Baix Segura.  
  
La Presidència de la Generalitat, en l'exercici de les competències que li atribueix l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, considera convenient per a l'interés públic promoure l'adquisició de l'immoble i el seu arxiu, perquè s'incorporen al patrimoni de la Generalitat.  
D'acord amb l'article 40 de la Llei 14/2003, de 10 d'abril, de Patrimoni de la Generalitat Valenciana, l'adquisició a títol onerós de béns immobles i drets sobre els mateixos que la Generalitat precise per al compliment dels seus fins, excepte en el cas d'expropiació forçosa, serà acordat per la persona titular de la conselleria competent en matèria de patrimoni, a proposta del departament interessat.  
  
No obstant això, segons l'article 41 de la citada Llei, l'adquisició a títol onerós de béns mobles se sotmetrà a la legislació de contractes de les administracions públiques, i la contractació correspondrà al departament que els haja d'utilitzar; és a dir, en aquest cas, a la Presidència de la Generalitat.  
Atés que, per raons d'eficàcia i economia de gestió, resulta oportú que el procés d'adquisició de l'arxiu es duga a terme de manera conjunta amb el d'adquisició de l'edifici, cal efectuar la corresponent delegació de competències en la Conselleria d'Hisenda i Model Econòmic, com a departament competent en matèria de patrimoni.  
  
L'article 9.1 de la Llei 40/2015, d'1 d'octubre, de règim jurídic del sector públic, estableix que els òrgans de les diferents administracions públiques podran delegar l'exercici de les competències que tinguen atribuïdes en altres òrgans de la mateixa Administració, encara que no siguen jeràrquicament dependents. Així mateix, l'article 63.1 de la Llei 5/1983, de 30 de desembre, del Consell, estableix que l'exercici de les competències pròpies de cada òrgan podrà ser delegat per aquest en l'òrgan jeràrquic immediat inferior, llevat que per l'aplicació del principi d'eficàcia siga aconsellable atribuir-lo a un altre òrgan.  
  
Per tot això, de conformitat amb el que es disposa en l'article 9 de la Llei 40/2015, d'1 d'octubre, de règim jurídic del sector públic, i en l'article 63 de la Llei 5/1983, de 30 de desembre, del Consell, resolc:  
  
  
Primer  
Es delega en la Conselleria d'Hisenda i Model Econòmic l'exercici de les competències per a l'adquisició de l'arxiu del Palau del Marqués de Rafal, d'Orihuela.  
  
Segon  
En totes les resolucions que s'adopten i en els contractes que es formalitzen en virtut de la present delegació es farà constar expressament aquesta circumstància, conforme al que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
Tercer  
La delegació de competències que es disposa en la present resolució no serà un obstacle perquè l'òrgan delegant puga reclamar el coneixement o resolució de tots els assumptes que considere oportuns, i podrà, així mateix, revocar la delegació en qualsevol moment, de conformitat amb el que s'estableix en l'article 63.5 de la Llei 5/1983, del Consell, i en els articles 9 i 10 de l'esmentada Llei 40/2015.  
  
Quart  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 23 de febrer de 2022.- El president de la Generalitat: Ximo Puig i Ferrer.